נישואין בישראל

אחד האירועים החשובים בחייו של רוב בני אדם הם נישואין. אך מה שקובע בתחום הזה הן לא רק נטיות הלב, אלא גם הוראות החוק בכל הנוגע לרישום נישואין, חובות בני הזוג, חלוקת הרכוש ביניהם וכו'.

מדינת ישראל מתנה רישום של בני זוג כנשואים בכך שהנישואים יערכו בטקס דתי מוכר, או בתנאי שהזוג מוכר כנשוי במדינה אחרת. טקסי הנישואין בישראלי נערכים ע"י איש דת מוסמך שמוכר ע"י אחת מרשויות הדת במדינה. היות ורוב האוכלוסייה בארץ הינם יהודים, רוב הטקסים נערכים ע"י הנציגים של הרבנות הראשית ובתי הדין הרבניים. הסמכויות הדתיות הנוצרית, המוסלמית והדרוזית בישראל, מסדירות את טקסי הנישואים והגירושים של הרשומים בקהילותיהן. אין היתר חוקי לקיום טקסי נישואים בין זוגות המשתייכים לשתי דתות שונות או בקרב דתות שאינן מוכרות על ידי המדינה.

חוק גיל הנישואין מתיר נישואים רק לאחר ששני בני הזוג הגיעו לגיל 18 שנה (בנסיבות מיוחדות רשאי בית המשפט להתיר נישואים החל מגיל 16).

**זכויות וחובות של בני הזוג**

הבסיס המשפטי להגדרת זכויות וחובות של בניה הזוג טמונים בהלכה היהודית, המגדירה אותם. ההלכה קובעת במפורש כי הבעל חייב לפרנס את אשתו, לממן את הוצאותיה הבסיסיות ואף לדאוג לה לרמת חיים לא פחותה מזו שהוא מרשה לעצמו, וכך גם להבטיח את מזונותיה מתוך כספי הירושה. מאידך, יש לבעל זכות על נכסי אשתו, פירות עבודתה וירושתה. עקרונות אלה הדואגים לאינטרסים של שני בני הזוג הפכו לבסיס חוקי הרכוש החלים על בני הזוג במדינת ישראל.

**משטר רכושי**

בכל הקשור לחלוקת רכוש בין בני זוג יש להפריד בין בני זוג שנשאו לפני ה 1.1.1974 לבין בני זוג שנישאו לאחר מועד זה.

1. הלכת השיתוף חלה על בני זוג אשר נשאו עד ליום 1.1.74 ועל ידועים בציבור.

2. הסדר איזון המשאבים חל על בני זוג שנשאו החל מיום 1.1.74 וזאת מכוח חוק יחסי ממון בין בני זוג.

**הלכת השיתוף**

לפי חוק זה, אם בני זוג החיים יחדיו ומנהלים משק בית משותף במאמץ משותף, מתקיים ביניהם שיתוף כללי ומלא בכל הרכוש שנצבר במהלך חיי הנישואים שלהם בלי להבחין על שם מי מבני הזוג נרשמו הנכסים. כל אחד מבני הזוג רשאי בכל רגע נתון למחצית מהנכסים שצברו בני הזוג. לקיום חוק זה יש צורך להוכיח רק שבני הזוג ניהלו חיים משותפים ביחידת מגורים משפחתית, תחת קורת גג אחת. קרע בין בני הזוג יגרור להפסקת השיתוף עם זאת צריך שידובר בקרע ממשי כגון עזיבת בית המגורים, הגשת תביעות משפטיות בענייני רכוש כמו תביעה לפירוק שיתוף.

**הסדר איזון המשאבים**

חוק יחסי ממון קובע משטר רכושי דחוי לפיו במהלך החיים המשותפים כל אחד מבני הזוג הינו הבעלים של נכסיו בלבד ורק בעת איזון המשאבים עקב פרידה או מוות זכאי כל אחד מבני הזוג למחצית שווים של כלל נכסי בני הזוג, אשר נצברו על ידם החל מתחילת הנישואים ועד למועד האיזון.

בפועל אומר הדבר כי אם בני זוג נישאו לאחר 1.1.74 ולא ערכו הסכם ממון, בעת הגירושין זכאי כל אחד מבני הזוג למחצית שווים של כלל נכסי בני הזוג, למעט:

* נכסים שהיו להם ערב הנישואין או שקיבלו בירושה או במתנה בתקופת הנישואין.
* גמלה המשתלמת לאחד מבני הזוג על ידי המוסד לביטוח לאומי או גמלה או פיצוי שנפסקו או המגיעים לו ע"פ חיקוק בשל נזק גוף או מוות.
* נכסים שבני הזוג הסכימו בכתב שלא יכנסו למסגרת האיזון ביניהם.

בשני המשטרים הרכושיים הנכסים אשר נצברו על ידי בני הזוג כוללים גם נכסי מקרקעין, נכסים עסקיים, זכויות סוציאליות, זכויות בחברות, מניות, אופציות, פנסיות וכל זכות מוחשית אחרת אשר צברו בני הזוג במהלך הנישואים.

*טיפ של מיכל טרמצ'י, עורכת דין המתמחה בענייני משפחה*: "אף על פי שהסדר איזון משאבים חל על בני הזוג בעת התרת נישואין, ניתן לממש אותו גם במידה וחלפה שנה מיום שנפתח הליך להתרת נישואין או הוגשה תביעה לחלוקת הרכוש בין בני הזוג או שבני הזוג חיים בנפרד אף אם תחת קורת גג אחת במשך תקופה מצטברת של תשעה חודשים לפחות מתוך תקופה רצופה של שנה."